Istanchesa

Sa mente no est ancora affatigada
ma sento chi su corpus est istancu;
mi dolen sas palas forte e su fiancu
comente m’hapan dadu una pistada.

Si provo appena a fagher s’alziada
su passu non m’obbidit pius francu,
e gai de di in die benit mancu
sa forza chi tenia riservada.

E su viver no est pius che prima
cando mancat sa forza e i s’alenu
e pro dogni tribagliu t’istancas.

Solu intendo iscurrer custa rima
misteriosa in murmure sulenu
che funtana in silenziu ’e tancas.